डॉ. भीमराव आम्बेडकर के नेतृत्व में हमारे संविधान को आकार देनेवालों ने आज से 66 साल पहले जिस तरह का भारत बनाने का सपना देखा था, उसके हक़ीक़त से लगातार दूर होते जाने का यह पीड़ाप्रद दृश्य हम सबके लिए अत्यंत चिंताजनक है. संविधान की किताब में धर्म, जाति, लिंग, वर्ग और प्रान्त के भेदभाव से परे एक समतामूलक भारतीय समाज के निर्माण की जो दिशा दिखाई गयी है, हिन्दुत्ववादी शक्तियां हमें उससे ठीक उल्टी राह पर ले जाने के लिए कृतसंकल्प हैं. यह कोई दबी-छुपी बात नहीं कि राष्ट्रीय स्वयंसेवक संघ ने भारत के संविधान में कभी आस्था नहीं रखी और एक समय तक मनुस्मृति को भारतीय संविधान का आधार बनाने की खुल कर वक़ालत की. आज उनका राजनीतिक धड़ा संविधान दिवस मनाने की नयी परम्परा डाल कर इस सच्चाई को भले ही दबाना चाहता हो, व्यवहार में उसके सारे काम संविधान की भावना और आत्मा के प्रतिकूल हैं, यह बात रोहित वेमुला की हत्या से बेनक़ाब हुई है.